Tužba podnesena 28. lipnja 2017. – Dalli protiv Komisije
(predmet T-399/17)
Jezik postupka: engleski
Stranke
Tužitelj: John Dalli (St. Julians, Malta) (zastupnici: L. Levi i S. Rodrigues, odvjetnici)
Tuženik: Europska komisija
Tužbeni zahtjev
Tužitelj od Općeg suda zahtijeva da:
naloži naknadu štete, osobito neimovinske, koja se privremeno procjenjuje na 1 000 000 eura;
naloži tuženiku snošenje svih troškova.
Tužbeni razlozi i glavni argumenti
U prilog osnovanosti tužbe za naknadu štete tužitelj ističe dva tužbena razloga, koji se odnose na navodnu nezakonitost.
Prvi tužbeni razlog, koji se temelji na nezakonitosti OLAF-ovog postupanja
OLAF-ova nezakonita postupanja su osobito sljedeća: nezakonitost odluke o pokretanju istrage; pogreške u kvalifikaciji istraga i nezakonitost proširenja opsega istrage; povreda načela prikupljanja dokaza (uključujući iskrivljavanje i krivotvorenje dokaza), prava obrane i različitih odredbi prava Unije (poput članka 339. Ugovora o funkcioniranju Europske unije, članaka 4., 8. i 11. stavka 7. Uredbe (EZ) br. 1073/1999, članka 4. Odluke Komisije br. 1999/396, članka 18. OLAF-ovih uputa i članka 13. stavka 5. Pravila nadzornog odbora) te povreda načela pretpostavke nedužnosti i prava na zaštitu osobnih podataka.
Drugi tužbeni razlog, koji se temelji na nezakonitom postupanju Komisije
Nezakonita postupanja Komisije su sljedeća: povreda načela dobre uprave i dužnosti objektivnog, nepristranog i lojalnog postupanja te postupanja uz poštovanje načela neovisnosti, kao i povreda OLAF-ove neovisnosti.
____________